ระเบียบสำนักทะเบียนกลาง ว่าด้วยการจัดทำทะเบียนราษฎร (ฉบับที่ 2) พ.ศ. 2542

ระเบียบสำนักทะเบียนกลาง
ระเบียบสำนักทะเบียนกลาง
ว่าด้วยการจัดทำทะเบียนราษฎร
(ฉบับที่ ๒)
พ.ศ. ๒๕๔๒[๑]
 

โดยที่เป็นการสมควรแก้ไขเพิ่มเติมระเบียบสำนักทะเบียนกลาง
ว่าด้วยการจัดทำทะเบียนราษฎร พ.ศ. ๒๕๓๕
เพื่อให้สอดคล้องกับรัฐธรรมนูญแห่งราชอาณาจักรไทย พ.ศ. ๒๕๔๐
กรณีผู้มีสิทธิเลือกตั้งซึ่งอยู่นอกราชอาณาจักร

อาศัยอำนาจตามความในมาตรา
๘ (๑) วรรคสอง และมาตรา ๓๔ วรรคท้าย แห่งพระราชบัญญัติการทะเบียนราษฎร พ.ศ. ๒๕๓๔
จึงออกระเบียบแก้ไขเพิ่มเติมระเบียบสำนักทะเบียนกลาง ว่าด้วยการจัดทำทะเบียนราษฎร
พ.ศ. ๒๕๓๕ ดังต่อไปนี้

ข้อ ๑ ระเบียบนี้เรียกว่า ระเบียบสำนักทะเบียนกลาง
ว่าด้วยการจัดทำทะเบียนราษฎร (ฉบับที่ ๒) พ.ศ. ๒๕๔๒

ข้อ ๒ ระเบียบนี้ให้ใช้บังคับตั้งแต่วันที่ ๑๕
มีนาคม ๒๕๔๒ เป็นต้นไป

ข้อ ๓ ให้ยกเลิกความในข้อ ๘๗
แห่งระเบียบสำนักทะเบียนกลาง ว่าด้วยการจัดทำทะเบียนราษฎร พ.ศ. ๒๕๓๕
และให้ใช้ความต่อไปนี้แทน
ข้อ ๘๗ เมื่อนายทะเบียนอำเภอหรือนายทะเบียนท้องถิ่น
ได้รับแจ้งการย้ายออกของบุคคลที่เดินทางไปต่างประเทศ ให้ดำเนินการดังนี้
(๑)
ดำเนินการแจ้งการย้ายออกตามข้อ ๗๙ โดยอนุโลม
โดยให้หมายเหตุในใบแจ้งการย้ายที่อยู่ในช่อง ไปอยู่ที่ ว่า
ไปประเทศ........................
(๒)
ให้เพิ่มชื่อบุคคลดังกล่าวในทะเบียนบ้านชั่วคราวของสำนักทะเบียนและบันทึกในทะเบียนบ้านและสำเนาทะเบียนบ้านฉบับเจ้าบ้านว่า
ทะเบียนบ้านชั่วคราวลำดับที่...
(๓)
ใบแจ้งการย้ายที่อยู่ ตอนที่ ๑ รายงานตามระเบียบที่กำหนดในข้อ ๑๓๒ (๓)
(๔)
ใบแจ้งการย้ายที่อยู่ ตอนที่ ๒ และตอนที่ ๓ เก็บไว้เป็นหลักฐาน
(๕)
เมื่อสำนักทะเบียนได้รับใบแจ้งการย้ายที่อยู่ ตอนที่ ๑
คืนมาจากสำนักทะเบียนกลางแล้วให้เก็บรวมไว้กับใบแจ้งการย้ายที่อยู่ ตอนที่ ๒
และตอนที่ ๓
ให้สำนักทะเบียนกลางบันทึกและประมวลผลข้อมูลรายการบุคคลของผู้ที่เดินทางไปอยู่ต่างประเทศจากใบแจ้งย้ายที่อยู่ตอนที่
๑ ไว้ในระบบคอมพิวเตอร์ โดยให้หมายเหตุไว้ว่าเป็นบุคคลในทะเบียนบ้านชั่วคราว
และเมื่อดำเนินการเสร็จแล้วให้ส่งใบแจ้งการย้ายที่อยู่ ตอนที่ ๑
ดังกล่าวคืนสำนักทะเบียนเดิม
กรณีบุคคลดังกล่าวเดินทางกลับจากต่างประเทศและแจ้งการย้ายที่อยู่
ให้นายทะเบียนอำเภอหรือนายทะเบียนท้องถิ่น แล้วแต่กรณี ดำเนินการดังนี้
(๑)
ตรวจสอบหลักฐานการเดินทางกลับจากต่างประเทศของผู้ย้ายที่อยู่
(๒)
ให้ตรวจสอบรายการของผู้ขอแจ้งย้ายจากทะเบียนบ้านชั่วคราวและใบแจ้งการย้ายที่อยู่ทั้ง
๓ ตอน หากเห็นว่าถูกต้อง ให้ขีดฆ่าคำว่า ไปประเทศ........................ ในใบแจ้งการย้ายที่อยู่ทั้ง ๓
ตอนแล้วดำเนินการรับแจ้งย้ายออกจากทะเบียนบ้านชั่วคราวไปเข้าทะเบียนบ้านตามที่ผู้แจ้งประสงค์จะขอย้ายเข้า
ตามระเบียบว่าด้วยการย้ายต่อไป
(๓)
ดำเนินการตามข้อ ๘๔ กรณีย้ายเข้าในเขตสำนักทะเบียนเดียวกัน หรือข้อ ๗๙ กรณีย้ายต่างสำนักทะเบียนโดยอนุโลม


ประกาศ ณ วันที่ ๒๕
กุมภาพันธ์ พ.ศ. ๒๕๔๒
ประมวล รุจนเสรี
ผู้อำนวยการทะเบียนกลาง


















วัชศักดิ์/ผู้จัดทำ
๓ ธันวาคม ๒๕๕๑

ปริญสินีย์/ปรับปรุง
๒๙ พฤษภาคม ๒๕๕๗



[๑] ราชกิจจานุเบกษา เล่ม ๑๒๕/ตอนพิเศษ ๑๘๐ ง/หน้า ๕๑/๒๖ พฤศจิกายน ๒๕๕๑